MOLIYALAShTIRIShNING MARKAZLAShTIRILGAN MANBALARI HISOBIGA QURILGAN FOYDALANIShGA TOPShIRILAYOTGAN OBYEKTLARNING MUHANDISLIK TARMOQLARI VA INShOOTLARINI XIZMAT KO‘RSATUVChI TAShKILOTLAR BALANSIGA BERISh TARTIBI TO‘G‘RISIDAGI NIZOMNI TASDIQLASh HAQIDA

Moliyalashtirishning markazlashtirilgan manbalari hisobiga qurilgan foydalanishga topshirilayotgan obyektlarning muhandislik tarmoqlari va inshootlarini xizmat ko‘rsatuvchi tashkilotlar balansiga berish jarayonini tartibga solish maqsadida Vazirlar Mahkamasi qaror qiladi:
 1. Moliyalashtirishning markazlashtirilgan manbalari hisobiga qurilgan foydalanishga topshirilayotgan obyektlarning muhandislik tarmoqlari va inshootlarini xizmat ko‘rsatuvchi tashkilotlar balansiga berish tartibi to‘g‘risidagi nizom ilovaga muvofiq tasdiqlansin.
 3. Mazkur qarorning bajarilishini nazorat qilish O‘zbekiston Respublikasi Vazirlar Mahkamasining Qurilish, qurilish materiallari sanoati, kommunal xizmat ko‘rsatish va transport kompleksi kotibiyatiga yuklansin. 
 1. Mazkur Nizom moliyalashtirishning markazlashtirilgan manbalari hisobiga qurilayotgan obyektlarning yagona buyurtmachisi xizmatlari (keyingi o‘rinlarda matnda “buyurtmachi” deb yuritiladi) tomonidan foydalanishga topshirilayotgan obyektlarning tashqi muhandislik tarmoqlari va inshootlarini (keyingi o‘rinlarda matnda “tashqi muhandislik tarmoqlari va inshootlar” deb yuritiladi) “O‘zbekenergo” davlat-aksiyadorlik kompaniyasi, “O‘zkommunxizmat” agentligi, “O‘ztransgaz” aksiyadorlik kompaniyasining mintaqalararo unitar korxonalari,tumanlar va shaharlar hokimliklarining issiqlik-suv ta’minoti va kommunal xo‘jaligi tashkilotlari (keyingi o‘rinlarda matnda “xizmat ko‘rsatuvchi tashkilotlar” deb yuritiladi) balansiga bepul berish tartibini belgilaydi.
 2. Quyidagi muhandislik tarmoqlari va inshootlar xizmat ko‘rsatuvchi tashkilotlar balansiga berilishi kerak:
 a) energetika xo‘jaligi bo‘yicha — 6—10 kv. elektr tarmoqlari, shu jumladan transformator punktlari va ularni elektr bilan ta’minlovchi yuqori kuchlanish tarmoqlari, transformator kichik stansiyalari hamda markaziy taqsimlash punktlaridan chiqish izolyatorlaridan boshlab shuningdek tashqi qurilmalar (tayanchlar, chiroqlar, havo va kabel tarmoqlari);
 b) markazlashtirilgan issiqlik ta’minoti bo‘yicha — binolar va inshootlarning taqsimlovchi (mavze ichidagi va hovli ichidagi) tashqi suv va bug‘ tarmoqlari kirishidan berkituvchi zadvijkalar yoki ventillargacha, shuningdek alohida turgan issiqlik punktlari va binolar guruhiga issiqlikni taqsimlovchi boyler punktlar;
 v) suv quvuri-kanalizatsiya xo‘jaligi bo‘yicha:
 suv quvurlarining mavze ichidagi va hovli ichidagi tarmoqlari, quduqlar va boshqarish uzellari kameralari bilan, shaharlar va tumanlar hokimliklarining suv quvuri-kanalizatsiya tashkilotlariga tegishli bo‘lgan suv quvuri liniyalariga ulanish joyidan boshlab suv quvuri liniyasi olib boriladigan binolarning devorlari va yakka tartibdagi uy-joylarning hovlilari hududlari to‘siqlarigacha, shuningdek alohida turgan nasos qurilmalari, suv olish kolonkalari va artezian quduqlar;
 mavze ichidagi va hovli ichidagi xo‘jalik-fekal kanalizatsiya tarmoqlari hamda ularga qurilgan inshootlar, shu jumladan binolar kanalizatsiyasining chiqish quduqlari (yakka tartibdagi uy-joylarning va tashkilotlarning o‘ralgan hovlisi hududi va ularga qurilgan inshootlardan tashqari);
 g) gaz xo‘jaligi bo‘yicha — mavze ichidagi va hovli ichidagi gaz quvurlari ularga joylashgan gaz taqsimlash punktlari va gaz taqsimlashni boshqarish punktlari bilan birgalikda, gaz tarmoqlari va suyuq gazning hovlidagi idishlari, uylardagi guruh qilib o‘rnatilgan gaz ballonlari.
 3. Quyidagi tashqi muhandislik tarmoqlari va inshootlar xizmat ko‘rsatuvchi tashkilotlar balansiga berilmaydi:
 a) energetika xo‘jaligi bo‘yicha — ishlab chiqarish korxonalarining texnologiya maqsadlaridagi elektr tarmoqlari;
 b) suv quvuri-kanalizatsiya xo‘jaligi bo‘yicha:
 binolar ichida joylashgan sug‘orish va yuvish uchun mo‘ljallangan suv quvurlari, texnik yo‘laklar va tonnellardagi boshqa muhandislik tarmoqlari bilan birgalikda;
 binolarda joylashgan suv quvuri qo‘shimcha nasos qurilmalari;
 yakka tartibdagi uy-joylar, tashkilotlarning o‘ralgan hovlisi hududida joylashgan suv quvuri, kanalizatsiya tarmoqlari va inshootlar, suv olish kolonkalari va qurilmalar, texnik shartlarga ko‘ra ulushli qatnashish mablag‘lari hisobiga qurilgan tarmoqlar va inshootlardan tashqari;
 binodan kanalizatsiya qudug‘igacha chiqish liniyasi;
 v) gaz xo‘jaligi bo‘yicha — gaz bilan ta’minlovchi tashkilotlar tomonidan texnik xizmat ko‘rsatishda foydalaniladigan uylarning ichidagi gaz apparatlari (gaz plitalari, taganlar, suv isitish apparatlari, uylarning ichidagi bug‘ qozonlarini va yakka tartibdagi uylar, kvartiralarni isitish uchun o‘rnatilgan goryelkalar va avtomatlar).
 4. Tashqi muhandislik tarmoqlari va inshootlarni xizmat ko‘rsatuvchi tashkilotlar balansiga berish buyurtmachi tomonidan moliyalashtirishning markazlashtirilgan manbalari hisobiga qurilgan obyektni foydalanishga qabul qilib olish to‘g‘risida davlat komissiyasining belgilangan tartibda tasdiqlangan dalolatnomasi asosida amalga oshiriladi.
 5. Moliyalashtirishning markazlashtirilgan manbalari hisobiga qurilgan, foydalanishga topshirilayotgan obyektni qabul qilib olishda buyurtmachi tomonidan har bir xizmat ko‘rsatuvchi tashkilot bo‘yicha balansga berilayotgan tashqi muhandislik tarmoqlari va inshootlarning amaldagi qiymati majburiy tartibda alohida aniqlanishi shart. 
 6. Tashqi muhandislik tarmoqlari va inshootlarni xizmat ko‘rsatuvchi tashkilotlar balansiga berishda buyurtmachi moliyalashtirishning markazlashtirilgan manbalari hisobiga qurilgan obyektni foydalanishga qabul qilib olish to‘g‘risida davlat komissiyasining dalolatnomasiga muvofiq berilayotgan tashqi muhandislik tarmoqlari va inshootlarga oldindan tayyorlangan va belgilangan tartibda rasmiylashtirilgan ijro etuvchi hujjatlarni xizmat ko‘rsatuvchi tashkilotlarga majburiy tartibda berishi kerak.
 Davlat komissiyasining dalolatnomasiga berilayotgan asosiy fondlarning joriy narxlardagi qiymati va o‘rnatilgan asbob-uskunalarning spetsifikatsiyasi ko‘rsatilgan holda ular to‘g‘risidagi ma’lumotlar ilova qilinadi.
 7. Xizmat ko‘rsatuvchi tashkilotlar tomonidan tashqi muhandislik tarmoqlari va inshootlarni balansga qabul qilish ularni foydalanishga qabul qilish dalolatnomasi bo‘yicha belgilangan tartibda amalga oshiriladi.
 8. Xizmat ko‘rsatuvchi tashkilotlar balansiga berilayotgan tashqi muhandislik tarmoqlari va inshootlarning chegaralari muhandislik tarmoqlari va inshootlardan texnik foydalanish qoidalariga muvofiq belgilanadi.
 9. Xizmat ko‘rsatuvchi tashkilotlar tashqi muhandislik tarmoqlari va inshootlarni o‘z balansiga qabul qilib olgandan keyin joriy yilga o‘zlarining prognoz ishlab chiqarish-moliyaviy ko‘rsatkichlarini belgilangan tartibda aniqlashtiradilar.
 10. Xizmat ko‘rsatuvchi tashkilotlar tomonidan qabul qilingan tashqi muhandislik tarmoqlari va inshootlar ta’minoti xizmat ko‘rsatuvchi tashkilotlar tomonidan ko‘rsatib o‘tilgan tashqi muhandislik tarmoqlari va inshootlardan foydalanishdan olingan daromadlar hisobiga amalga oshiriladi.
 11. Moliyalashtirishning markazlashtirilgan manbalari hisobiga qurilgan, foydalanishga topshirilgan, biroq xizmat ko‘rsatuvchi tashkilotlar balansiga berilmagan obyektlarning tashqi muhandislik tarmoqlari va inshootlarini xizmat ko‘rsatuvchi tashkilotlar balansiga berish ham mazkur Nizomda belgilangan tartibda amalga oshiriladi.
 12. Uy-joy mulkdorlari shirkatlari hovlilarning hududlaridan foydalanishda qopqoqli tuynuklarning saqlanishini hamda hovlilar, mavzelar, kichik dahalar va uy-joylar hududida joylashgan suv quvurlari va kanalizatsiyaning ko‘rish quduqlariga, boshqaruv uzellariga erkin yaqinlashishni ta’minlashlari kerak.